**Henning Holstad** (født 14. oktober 1951) er en norsk forretningsmann og politiker (FrP). Holstad var i flere år bystyrerepresentant i Oslo og var en periode FrPs gruppeleder i Oslo bystyre.

Barne og ungdomsår
------------------

Som seksåring var han utsatt for en ulykke mens han var med sin far på hans arbeid som elektriker. Han fikk en sprut med flytende bly i ansiktet og mistet det ene øyet. I mange år gikk han med protese, men begynte etter hvert å benytte lapp. 

Da han var 17 år gammel begynte han å organisere en alternativ julefeiring for personer med rusproblemer, bostedsløse og andre som trenger et sted å feire jul. Tradisjonen har vedvart frem til dags dato. I 2019 ble Alternativ Jul. 2700 gjester besøkte arrangementet, og 980 frivillige deltok. I 2020 kunne Alternativ Jul ikke bli arrangert, for første gang på 53 år, på grunn av koronaviruset.

Politikk og forretningsvirksomhet
---------------------------------

Holstad har hatt flere lokalpolitiske verv i Fremskrittspartiet. I perioden 1988–94 var han nestleder i Oslo FrP. Han har også sittet i Bygdøy-Frogners bydelsutvalg og vært formann i Bygdøy-Frogner Fremskrittsparti. Holstad kom først inn i bystyret som varamedlem i 1992 og ble fast medlem fra 1995. 

Henning Holstad var sentral da bystyret den 14. mai 2008 gav Vålerenga gratis tomt for å bygge ny stadion, og var den som fremmet det forslaget som fikk flertall om å la Vålerenge kjøpe tomten tomten for kr. 1,-.

Han var også en periode gruppeleder for FrP i bystyret, men ble kastet fra dette vervet høsten 2008. Begrunnelsen var at Holstad skulle ha blandet sammen egne næringsinteresser med vervet som bystyremedlem. 

Som forretningsmann har Holstad markert seg som gründer og daglig leder i flere ulike virksomheter. På 80-tallet ledet han Tiny Budbiler samt flere bensinstasjoner og storkiosker. Holstad ble på starten av åttitallet ilagt en bot på 20 000 kroner, subsidiært 20 dagers fengsel, på grunn av salg av dagligvarer i helgene, noe som var strengt regulert på den tiden. I den sammenheng startet Holstad «Folkeaksjonen for melk og brød», som arbeidet for en liberalisering av reguleringene i dagligvarebransjen. På nittitallet var Holstad leder for Eierselskapet Storo, og senere har han vært administrerende direktør i Taxi 2.

En periode lå han i konflikt med de norske skattemyndighetene. Han vant en rettssak mot skattemyndighetene, men ble likevel slått personlig konkurs i 2000. Hans personlige gjeld ble den gang beregnet til rundt 30 millioner kroner. I 2006 sto han registrert med en gjeld til skattemyndighetene på mer enn 10 millioner kroner.

Han har blitt anklaget for å ha en skjult formue på Gibraltar, unndratt fra konkursboet og fra beskatning.

Høsten 2022 forsøkte Holstad seg på et politisk come-back i Oslo-politikken ved å utfordre den innstilte førstekandidaten Lars Petter Solås på Oslo FrPs nominasjonsmøte for bystyrevalget 2023. Holstad tapte klart mot Solås og tapte også påfølgende kampvoteringer på de andre forhåndskumulerte plassene.

Togo-saken
----------

I 2000 ble han fengslet i Togo, anklaget for brudd på narkotikalovgivningen, innførsel av militært materiell og for involvering i en svindelsak. Han ble løslatt etter 16 dager i fengsel etter at han angivelig skal ha blitt kjøpt fri for 100 000 kroner. I ettertid kritiserte Holstad daværende generalkonsul for Togo i Norge, Gerhard Heiberg, for å representere det som han karakteriserte som et gjennomkorrupt land. Heiberg på sin side hevdet at Holstad var fengslet for besittelse av 12,86 gram kokain og var satt fri fordi Togo ikke ville ødelegge sitt gode forhold til Norge.

Hvitvaskingspåstander i 2015
----------------------------

I 2015 ble Holstad pågrepet sammen med sin forretningspartner Imran Saber og anklaget for blant annet hvitvasking av ca. syv millioner kroner, som Holstad skulle ha mottatt av Saber/Sabers kriminelle omgangskrets. Summen skulle stamme fra NOKAS-ranet.

Hvitvaskingen ble ifølge Oslo-politiets avdeling for organisert kriminalitet utført via Holstads selskaper i Oslo, i all hovedsak selskapet Taxi 2 drift som gikk konkurs i 2009. Saken ble henlagt i 2018.

Familie
-------

Holstad har to barn, en sønn og en datter.

Referanser
----------

1. ↑  Aina Ebube Helgheim: *Rapport fra randsonen* - Portrettintervju med Henning Holstad i Klassekampen 19. desember 2020
2. ↑  «Vålerenga får stadiontomt til én krone». vg.no. 14.05.2007. Besøkt 15. mai 2008.
3. ↑  Per Aage Pleym Christensen (19. august 2005). «Når alt flyter». Liberaleren. Arkivert fra originalen 6. august 2007. Besøkt 12. juni 2007.
4. ↑  «1 Forhandlinger i Oslo bystyres møte onsdag 16. oktober 1996» (PDF). Oslo bystyre. 16. oktober 1996. Besøkt 7. desember 2008.
5. ↑  «Konkurspolitikeren». na24.no. 07.11.2006. Besøkt 23. mai 2008. [*død lenke*]
6. ↑  «Holstad hadde reiseforbud». vg.no. 06.10.2000. Besøkt 23. mai 2008.
7. ↑  «Kamp på nominasjonsmøte i Oslo Frp: Solås slo knockout på Holstad». *www.aftenposten.no*. 28. november 2022. Besøkt 11. april 2023.
8. ↑  Jakobsen, Emilie Rydning, Karl Martin (28. november 2022). «Klar seier for Solås». *Avisa Oslo* **(norsk)**. Besøkt 11. april 2023.
9. ↑  «Lurt av mafiaen med juggel og glassperler». db.no. 07.10.2000. Besøkt 23. mai 2008.
10. ↑  «Betalte 100 000 kr for å få Holstad fri». vg.no. 08.10.2000. Besøkt 23. mai 2008.
11. ↑  Cato Husabø Fossen, Rolf J. Widerøe og Silje Løvstad ThjømøE (14. februar 2015). «Den fengslede Frp-politikerens ville liv». VG. Besøkt 19. august 2015.
12. ↑  Rolf J. Widerøe og Bjørn-Martin Nordby (16. februar 2015). «Henning Holstad (63) utpekt av tidligere regnskapsfører». VG. Besøkt 19. august 2015.
13. ↑  «Henlegger helerisaken mot Henning Holstad». *Aftenposten*. Besøkt 26. november 2018.

Eksterne lenker
---------------

* (no) Biografi på Oslo bystyres nettsider